Primele reprezentaţii din luna iunie oferite de artiştii Operei Naţionale Române din Iaşi sunt rezervate iubitorilor baletului.
Teatrul liric ieşean celebrează Ziua Internaţională a Copilului prin programarea pe 1 iunie a unui spectacol foarte îndrăgit de cei mici, ‘Cenuşăreasa’, de Serghei Prokofiev, care va avea loc în Sala Mare, de la ora 18,30.
Cu o altă distribuţie, evenimentul va putea fi urmărit şi pe 2 iunie, tot în Sala Mare, de la ora 18,30.
În luna iunie, artiştii ONRI vor mai susţine încă şase reprezentaţii, printre acestea fiind premiera spectacolului ‘Turandot’, de Giacomo Puccini, care de altfel, încheie această stagiune.
Conform programului de evenimente al ONRI, pe 5 iunie, de la ora 18,30, în Sala Mare poate fi urmărit musicalul ‘Sunetul muzicii’, de Richard Rodgers; pe 8 iunie, de ora 18,30, în Sala Mare, este organizat concertul ‘Nunta lui Figaro’, de Wolfgang Amadeus Mozart; pe 11 iunie, de la ora 19,00, artiştii ONRI vor cânta ‘Boema’, de Giacomo Puccini la Opera Naţională Bucureşti. De asemenea, pe 18 iunie, de la ora 18,00, la Palatul Culturii din Iaşi este organizat ‘Concert la Palat. Puccini a quattro mani’. Pe 29 şi 30 iunie, de la ora 18,30, în Sala Mare este premiera spectacolului ‘Turandot’, de Giacomo Puccini. AGERPRES/FOTO afiș eveniment